Mugako dragoiak

Mugako dragoiak Gregorio Muro Harriet gidoilariaren komiki liburu moduko eleberri grafiko sail baten izenburu generikoa da. Hiru liburukik osatzen dute saila: Mugako dragoiak, Mugako dragoiak: Azote, eta Mugako dragoiak: San Carlos-eko kanoiak; 2021ean, 2024an eta 2025ean hurrenez hurren argitaratuak. Gregorio Murok gaztelaniaz idatzi eta kaleratu zituen komikiak lehenbizi, Dragones de frontera izenburupean, eta Miel. A Elustondok euskaratu zituen. Harriet ediciones argitaletxeak publikatu zituen denak. Western estiloko komikiak dira hirurak, XVIII. mende bukaerako Espainiaren menpeko Ipar Amerikako lurraldeetan girotuak.

 Mugako dragoiak (2021) 

 Gidoia: Gregorio Muro Harriet
 Marrazkia: Ivan Gil
 Kolorea: Ekaitz Garluk Agirre
 Orrialdeak: 120.

 Sinopsia 
1778, Mexiko Berria. Larrudun Dragoiak kidegoko kadete gaztea da Migel. Espetxe-zalditeria espainiarra dira dragoiak eta Espainia Berriko iparraldeko muga beroan bakea zaintzeaz arduratzen dira. Kadetea Santa Fe aldera doa destakamentuarekin batera, kolonizatzailez eta abereez osaturiko konboi bati eskolta emanez. Baina apatxeek konboia erasotzen dutelarik eta Sor Madeleine ursulatar moja gaztea bahitzen dutelarik, Migel haien atzetik abiatuko da eta abentura arriskuz betetakoari hasiera emanen dio. Indigenen atzetik, kadetea komantxeriaren bihotzera sartuko da eta han Mexiko Berriko gobernadorea den Juan Bautista de Anza teniente koronelaren espedizioarekin batera Tavibo Narigant (Adar Berde) komantxeen buruzagi suharrari aurre egin beharko dio.

 Azote (2024) 

Gidoia: Gregorio Muro Harriet
 Marrazkia: Pedro Camello
 Kolorea: Dani Seijas
 Orrialdeak: 80.

 Sinopsia 
1779, Texas. Azuzena Acosta Texasko abeltzain gaztea da, San Antonio sortu zuten kanariarren ondorengoa. Azote ezizenez ezagutzen du jendeak, zartailua erabiltzeko duen trebetasunagatik. Lipan apatxe batzuek Lousianatik heldu diren kontrabandista frantses batzuen gurdiei erasotzen dietelarik, lekuko da Azuzena; baina ez lekuko geldi. Azuzenak esku hartuko du eta erasoa geldiaraztea lortuko du. Orduantxe ezagutuko du Azuzenak Armand Beaubien mutil gaztea.

Azuzena eta Armand elkarrekin maiteminduko dira eta ganadu talde bat iparralderantz eramaten saiatuko dira, iparramerikarrei saltzeko, haien independentziaren aldeko borrokan ari baitira ingelesen aurka. Baina bi gazteek ez dakite Espainia ere Ingalaterraren kontrako gerran sartu dela, ezta sauk-renards indioak eta talde franko-kanadiar bat Espainia Berriko lurraldean sartu direla. Horrek guztiak ikaragarri zailduko du gazteen bidaia. Bidean benetako infernua ezagutuko dute.

Liburuki honetan kontatzen den istorioak ez du bukaerarik. Hurrengo liburukian jarraitzen du.

 San Carlos-eko kanoiak (2025) 
Gidoia: Gregorio Muro Harriet
 Marrazkia: Pedro Camello.
 Kolorea: Tiago Barsa. 
 Orrialdeak: 80.

 Sinopsia 
1780, Lousiana. Beitia sarjentua eta bere dragoiak Texasko Azuzena Acostarekin batera doaz. Espainia Berriko lurraldean barneratu den talde bati jarraika ari dira, zeina baitago franko-kanadarrez eta sauk-renard indiarrez osatuta. Hainbat triburen lurraldeak zeharkatu eta gero, iheslarien arrastoa galdu, eta Beitia sarjentuaren taldea Lousianako Sainte Genevieve herrira iritsi da. Han, Therese Beaubien ezagutu dute, Armanden ama. 

Bertan jakinaraziko dietenez, britaniarrak Mississipin behera datoz, San Luis de Ilinueses herrira buruz, erasotzeko asmoz. Iheslariak gerlari talde handi horren parte direla pentsatuz, Azuzena Acosta eta Beitia sarjentuaren dragoiak San Luisera joanen dira eta, han, historikoki San Carlos gotorlekuaren bataila izenez ezagutuko den horretan hartuko dute parte. 

 Erreferentziak 

Kategoria:Helduentzako komikiak
Kategoria:Euskaratutako komikiak
Kategoria:Euskarazko eleberri grafikoak

 Kanpo estekak